E. Bauer, poslankyňa: (2003-09-24):
K diskusii by bolo možné naozaj hovoriť veľmi dlho. Chcem upozorniť alebo uviesť pre kolegov, že niekedy zdanlivo jednoduchá vec sa nemôže riešiť jednoducho. Mnohé návrhy navrhli v jednom paragrafe riešiť niečo, pričom chýba celá nadväzujúca právna úprava. To je napríklad prípad kúpeľnej starostlivosti. Takisto niekedy je veľmi páčivé navyšovať jednotlivé percentá, pričom v inej súvislosti sadzby, ktoré sú na percentá a úhrady naviazané, vôbec neboli dotknuté v pozmeňujúcich návrhoch. Hádam dve veci, aby nevznikol dojem, že tí, ktorí prednášali vytrhnuté fakty, majú pravdu. Otvárala sa tu otázka, kde sú peniaze, ktoré sú v štátnom rozpočte alebo v štátnej pokladnici, alebo v dlhovej službe. Chcem uviesť pre kolegov poslancov do ich láskavej pozornosti, že poisťovňa, poistné peniaze sú oddelené od štátneho rozpočtu už dobrých desať rokov. A teda ak vznikne deficit v tomto systéme, vzniká deficit v tomto samotnom systéme, a nie mimo systému. A zmiešať, zlievať tieto dve záležitosti je základná učebnicová chyba. Pokiaľ ide o demografický vývoj, dovoľte mi, aby som popri uvedených číslach, popri vytrhnutých číslach z kontextu uviedla tú skutočnosť, že v súčasnosti pracuje zhruba 2,1 milióna ľudí.  Starobných, invalidných dôchodcov máme spolu okolo 1,2 milióna. Prosím, aby ste spočítali a urobili pomer a porovnali, kde sme vo vzťahu k tomu magickému číslu tri. Problém je tu naozaj veľmi vážny a chcem uviesť v tejto súvislosti. Ľahko sa hovorí demagógia, ale spomeňte si, koľko detí mali vaši rodičia a žili určite v horších sociálnych pomeroch, ako žijú dnes ľudia. Treba sa pozrieť na medzinárodné súvislosti tohto problému. Bola len otázka času, kedy sa demografické európske správanie prevalí aj k nám. Nemôžete tvrdiť, že v Nemecku alebo v Dánsku sa nerodia preto deti, lebo celá spoločnosť žije v sociálne slabých pomeroch. Chcela by som požiadať ctených poslancov, aby nevytrhávali fakty a nemanipulovali verejnou mienkou, pretože táto záležitosť je príliš vážna vec na to, aby sa z toho robil kabaret. Chcem na záver apelovať nie na svedomie, ale na zodpovednosť každého poslanca, pretože kardinálnym problémom alebo kardinálna otázka, na ktorú musíme dať dnes odpoveď, ako urobiť systém sociálneho poistenia tak, aby bol udržateľný, aby sa zajtra, pozajtra alebo o dva roky nezrútil. Ďakujem. (Potlesk.) Z. Martináková, podpredsedníčka NR SR: Pán poslanec Hanzel, procedurálny návrh? B. Hanzel, poslanec: Áno, ďakujem. Ja sa to pokúsim sformulovať ako procedurálny návrh. Ja by som poprosil pána ministra, aby odvolal nepravdivé tvrdenia o Švédsku, ktoré tu hovoril, lebo napríklad vo Švédsku je len jeden takzvaný neplatený deň a 80-percentná náhrada. Takže ja si vyprosujem, aby v Národnej rade hovoril klamstvá. Ja som si to teraz overoval s mojimi deťmi vo Švédsku. (Potlesk.) Z. Martináková, podpredsedníčka NR SR: Pán poslanec, musím vás upozorniť, že keď sa po rozprave prihlásite, tak naozaj musíte predniesť iba procedurálny návrh. (Reakcie z pléna.) Pán poslanec, prosím, poriadok a pokoj zachovajme v rokovacej sále. Prerušujem v tejto chvíli rokovanie o tomto bode programu. Budeme pokračovať ďalším bodom programu, a tým je druhé čítanie o vládnom návrhu zákona o náhrade príjmu pri dočasnej pracovnej neschopnosti zamestnanca a o zmene a doplnení niektorých zákonov. Vládny návrh zákona ste dostali pred prvým čítaním ako tlač 284, spoločnú správu výborov máte ako tlač 284a. Prosím ministra práce, sociálnych vecí a rodiny pána Ľudovíta Kaníka, aby návrh zákona v snemovni odôvodnil.